
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)

Παρασκευή, 23 Οκτωβρίου 2026

ΔΕΛΤΙΟ ΤΥΠΟΥ

Απαγόρευση απόπλου Ε/Γ-Ο/Γ πλοίου στο Λαύριο – Παροχή συνδρομής σε αλλοδαπή τραυματία στην Αίγινα – Διακομιδές ασθενών

Τις μεσημβρινές ώρες χθες, ενημερώθηκε η Λιμενική Αρχή του Λαυρίου από τον Πλοίαρχο του Ε/Γ-Ο/Γ “ΑΡΤΕΜΙΣ” Ν.Π. 10317 ότι το πλοίο παρουσίασε βλάβη στον αριστερό πρυμναίο εργάτη πρόσδεσης, κατά τον κατάπλου του. Το “ΑΡΤΕΜΙΣ” εκτελούσε προγραμματισμένο δρομολόγιο προερχόμενο από τα λιμάνια Σύρου-Κύθνου και Κέας με 142 επιβάτες, 45 Ε.Ι.Χ., 6 φορτηγά και 3 δίκυκλα. Το Ε/Γ-Ο/Γ κατέπλευσε στο λιμάνι του Λαυρίου, όπου αποβιβάστηκαν με ασφάλεια οι επιβάτες και εκφορτώθηκαν τα οχήματα, ενώ επί του πλοίου επιβιβάστηκαν στελέχη του Τοπικού Κλιμακίου Επιθεώρησης Πλοίων για διενέργεια επιθεώρησης. Από το Κεντρικό Λιμεναρχείο Λαυρίου, αρχικά απαγορεύτηκε ο απόπλους του “ΑΡΤΕΜΙΣ”, ενώ στη συνέχεια, κατόπιν προσκόμισης βεβαιωτικού αξιοπλοΐας από τον νηογνώμονα που το παρακολουθεί, του χορηγήθηκε άδεια για την εκτέλεση ενός μεμονωμένου πλου, κενό φορτίου και επιβατών, για το λιμάνι της Δραπετσώνας. Το πλοίο επρόκειτο να εκτελέσει προγραμματισμένο δρομολόγιο από το λιμάνι του Λαυρίου προς τα λιμάνια Κέας-Κύθνου-Σύρου-Πάρου-Νάξου-Σικίνου-Κιμώλου-Μήλου. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****
Τις απογευματινές ώρες χθες, ενημερώθηκε η Λιμενική Αρχή της Αίγινας για την ύπαρξη μίας 50χρονης αλλοδαπής (υπηκόου Ολλανδίας) τραυματία στην περιοχή της νήσου Μονής Αίγινας. Η εν λόγω αλλοδαπή είχε τραυματιστεί στο δεξί πόδι μετά από πτώση βράχου και έχρηζε άμεσης νοσοκομειακής περίθαλψης. Στο σημείο έσπευσαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και το ταχύπλοο σκάφος «ΑΣΤΡΟΠΕΛΕΚΙ» Λ.Α. 3135. Η 50χρονη παρελήφθη από το «ΑΣΤΡΟΠΕΛΕΚΙ» και στη συνέχεια μετεπιβιβάστηκε στο ΠΛΣ. Ακολούθως, μεταφέρθηκε στο λιμάνι της Αίγινας, όπου παρελήφθη από ασθενοφόρο όχημα του ΕΚΑΒ και διακομίστηκε στο Κέντρο Υγείας Αίγινας για παροχή ιατρικής περίθαλψης. 

*****

       Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-50χρονης, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ.,
-69χρονου, από το λιμάνι του όρμου Πεύκου Σκύρου στο λιμάνι της Κύμης, με το Ε/Π –Τ/Ρ «ΚΥΜΟΘΟΗ» Ν.Ρ. 73,
-46χρονΗς, από το λιμάνι της Αλοννήσου στο λιμάνι του Βόλου, με το Ε/Π –Τ/Ρ «ΑΞΙΟΝ ΕΣΤΙ» Ν.Π. 10001,
-22χρονου, από το λιμάνι της Κέας στο λιμάνι του Λαυρίου, με το ιδιωτικό σκάφος «ΚΑΡΤΕΡΙΑ» Ν.Σ. 803 και
-61χρονου, από το λιμάνι της Καλύμνου στο λιμάνι Μαστιχαρίου Κω, με το Ε/Γ –Τ/Ρ «ΛΟΜΠΥ» Ν.ΣΑΡ. 624.

